B’Day Anthology Video Album

B’Day Anthology Video Album on yhdysvaltalaisen laulaja-lauluntekijä Beyoncén kolmas DVD-julkaisu. Se julkaistiin 3. huhtikuuta 2007 vain Walmartin myymälöissä Columbia Recordsin, Sony Music Entertainmentin ja Music World Entertainmentin kautta. DVD sisältää 13 musiikkivideota Beyoncén toisen studioalbumin "B’Day" (2006) ja sen deluxe-version (2007) kappaleista. Julkaisulle kuvattiin yhdeksän uutta videota, neljä videota oli kuvattu aiemmin. "B’Day Anthology Video Album" on myynyt Yhdysvalloissa kaksinkertaista platinaa. Pohjois-Amerikan ulkopuolella DVD oli deluxe-version mukana. 
Taustaa.
Beyoncé kertoi, että kuvasi "B’Day Anthology Video Albumin", koska hän ”aina halusi tehdä videoalbumin”, jotta hänen fanien ei tarvitsisi kirjautua Youtubeen katsomaan videoita, vaan ne voisi katsoa DVD:n kautta. Beyoncé tiesi minkälainen koreografia videoissa tulee olemaan ennen kuin ne kuvattiin. Hän suunnitteli myös hiustyylit, asut ja meikit, sillä hän halusi saada jokaisen videon näyttämään erilaiselta. "B’Day Anthology Video Album" sisältää 13 musiikkivideota sekä materiaalia kulissien takaa. Kappaleiden ”Déjà Vu”, ”Ring the Alarm”, ”Irreplaceable”, ”Listen” videot oli kuvattu jo ennen albumin kuvausta. Muut yhdeksän videota kuvattiin kahden viikon aikana. DVD sisältää "B’Day" -albumin normaaliversion kaikkien muiden kappaleiden paitsi ”Resentment” -kappaleen musiikkivideot. Se sisältää myös kappaleiden ”Beautiful Liar”, ”Flaws and All” ja ”Still in Love (Kissing You)” videot. Kappaleet oli mukana albumin deluxe-versiolla. 
Julkaisu ja markkinointi.
"B’Day Anthology Video Album" julkaistiin 3. huhtikuuta 2007 Columbia Recordsin ja Music World Entertainmentin kautta yksinoikeudella Walmartin myymälöissä. Samana päivänä julkaistiin myös "B’Day" -albumin deluxe-versio. Muilla jälleenmyyjille DVD tuli myyntiin 19. kesäkuuta 2007. Pohjois-Amerikan ulkopuolella julkaisu oli mukana "B’Day" -albumin deluxe-version toisena levynä ilman kulissien takaista materiaalia. Pohjois-Amerikassa bonuslevynä oli "Irreemplazable" -EP, joka sisältää espanjankielisiä versioita albumin kappaleista. Beyoncé mainosti DVD:tä "Today"- ja "The Early Show" -ohjelmissa. Televisiokanava VH1 Soul esitti monia albumin videoita.
Vastaanotto.
"Slant" -lehden Sal Cinquemani kritisoi "B’Day Anthology Video Albumin" videoita kirjoittaen, että ”yksikään niistä ei ole erityinen, vaikka ne saavat monet kapeakatseiset fanit tyytyväiseksi”. DVD:n 10-vuotispäivänä "Billboard" julkaisi listan nimeltä ”Beyoncén parhaat muotihetket kymmenen vuotta vanhasta 'B’Day Anthology Video Albumista'”, jossa toimittaja Da’Shan Smith kommentoi kymmentä parasta asua, joita Beyoncé käytti musiikkivideoissa. Smith kirjoitti, että ”tämä projekti on tarjonnut yleisölle joitakin laulajan ikonisimmista tyyleistä. Jokaisessa kuvassa, jossa hän esiintyy, Beyoncé huokuu säteilevää itsevarmuutta, yllään upeita asuja ja pukuja, jotka täydentävät hänen olemustaan”. Samana päivänä "Vibe" julkaisi listan, jossa Smith sijoitti kaikki kolmetoista musiikkivideota huonoimmasta parhaimpaan. Hän totesi: ”"B’Day Video Anthology Album" on nähtävä tärkeänä populaarikulttuurin artefaktina. Kuten aiemmin on todettu, se synnytti Beyoncén intohimon tarjota faneille visuaalisia kokonaisuuksia, joita tarvitaan kertomaan albumin tarina. Kuvitelkaa "B’Day" ilman sen Anthology -osiota, vaikka go-go- ja funk-sävytteiset kappaleet tekivät jo itsessään vaikutuksen, visuaalit herättivät levyn todella eloon.”
Kaupallinen menestys.
Recording Industry Association of America on myöntänyt julkaisulle tuplaplatinalevyn 200 000 kopion myymisestä.
Kiista.
Beyoncé esitti Des’reen kappaleen ”Kissing You” "B’Day" -albumin deluxe-version julkaisua varten ja nimesi sen uudelleen nimelle ”Still in Love (Kissing You)”. Hän kuvasi kappaleesta myös musiikkivideon "B’Day Anthology Video Album" -DVD:tä varten. Des'reen kustantajan, The Royalty Networkin, asettamat ehdot oli kuitenkin, että Beyoncé ei saisi julkaista kappaletta videomuodossa. The Royalty Network nosti tekijänoikeusrikkomusta koskevan kanteen osapuolia vastaan ja vaati 150 000 Yhdysvaltain dollarin korvauksia. Rikkomuksellisiksi katsotut "B’Day Anthology Video Album" -kappaleet vedettiin takaisin huhtikuussa 2007, ja lokakuussa 2007 kanne hylättiin lopullisesti. Myöhemmistä painoksista ”Still in Love (Kissing You)” poistettiin.